b'\n_START_ARTICLE_\nDavid Fern\xc3\xa0ndez i Ramos\n_START_SECTION_\nBiografia\n_START_PARAGRAPH_\nNascut el 24 de setembre de 1974 a Barcelona, visqu\xc3\xa9 els primers anys de vida a Ripoll (Ripoll\xc3\xa8s), indret on resideixen jubilats els seus pares. T\xc3\xa9 un germ\xc3\xa0 bess\xc3\xb3 que treballa a Brussel\xc2\xb7les de programador inform\xc3\xa0tic. El seu avi patern, Saturnino Fern\xc3\xa1ndez, fou militant comunista, republic\xc3\xa0, i ferm antifranquista, en el que s\'emmirall\xc3\xa0 pol\xc3\xadticament. Curs\xc3\xa0 els estudis b\xc3\xa0sics als instituts de La Sedeta i al Vila de Gr\xc3\xa0cia, ambd\xc3\xb3s de Barcelona. Comen\xc3\xa7\xc3\xa0 la seva milit\xc3\xa0ncia pol\xc3\xadtica a inicis de la d\xc3\xa8cada de 1990 als Col\xc2\xb7lectius de Joves Comunistes - Joventut Comunista (CJC-JC) i l\'any 1993 a l\'organitzaci\xc3\xb3 estudiantil Alternativa Estel. Pel que fa al m\xc3\xb3n universitari, inici\xc3\xa0 els estudis de Ci\xc3\xa8ncies pol\xc3\xadtiques a la Universitat Aut\xc3\xb2noma de Barcelona (UAB) per\xc3\xb2 els abandon\xc3\xa0 a tercer curs de llicenciatura. En acabat, estigu\xc3\xa9 dos anys al taller 1 (planxisteria) de la f\xc3\xa0brica de l\'empresa automobil\xc3\xadstica SEAT, posant unes 200 portes di\xc3\xa0ries al model Ibiza, fins que una lesi\xc3\xb3 l\'oblig\xc3\xa0 a abandonar la feina. _NEWLINE_L\'any 1996 fou membre fundador de l\'Ateneu Popular de Gr\xc3\xa0cia "La Torna". \xc3\x89s membre del Grup de Periodistes Ramon Barnils i de la Xarxa d\'Economia Solid\xc3\xa0ria. Des de 2003 forma part de la cooperativa de cr\xc3\xa8dit de finances \xc3\xa8tiques i solid\xc3\xa0ries Coop57, tasca que \xc3\xbanicament interromp\xc3\xa9 durant el mandat de diputat al Parlament de Catalunya entre 2012 i 2015. Afiliat a la Federaci\xc3\xb3 de Treballadors i Treballadores de Catalunya (FTC) \xe2\x80\x94 adscrita a la Intersindical Alternativa de Catalunya (IAC) \xe2\x80\x94 i al Sindicat de Periodistes de Catalunya (SPC), \xc3\xa9s membre d\'Entrepobles i participa de la Coordinadora Catalana per a la Prevenci\xc3\xb3 i Den\xc3\xbancia de la Tortura. \xc3\x89s redactor i editor al setmanari La Directa coordinant la secci\xc3\xb3 d\'investigaci\xc3\xb3 Estirant del Fil. Tamb\xc3\xa9 ha col\xc2\xb7laborat de periodista a Gara, Berria, Vilaweb, Media.cat, Masala, Diagonal i Carrer._NEWLINE_El 2006 va publicar, en catal\xc3\xa0 i en castell\xc3\xa0, una cr\xc3\xadtica de les actuacions de l\'estat, Cr\xc3\xb2niques del 6  i altres retalls de la claveguera policial, amb pr\xc3\xb2leg d\'Arcadi Oliveres. El 13 de novembre de 2012 va publicar, juntament amb Juli\xc3\xa0 de J\xc3\xb2dar, un treball divulgatiu sobre els or\xc3\xadgens i el projecte de la Candidatura d\'Unitat Popular a partir de la recopilaci\xc3\xb3 d\'opinions de l\'entorn, titulat Cop de CUP. L\'any 2013 va seguir Foc a la barraca, un recull d\'articles seus realitzats als darrers anys, que va ser el llibre de pensament cr\xc3\xadtic m\xc3\xa9s venut al sud del Principat de Catalunya durant la diada de Sant Jordi d\'aquell mateix any.\n_START_SECTION_\nActivitat institucional\n_START_PARAGRAPH_\nPol\xc3\xadticament, no havia militat mai en cap partit, en valer-se sempre de la condici\xc3\xb3 d\'independent. Va conc\xc3\xb3rrer per primera vegada a les eleccions municipals de Barcelona de 2011 en el 14\xc3\xa8 lloc de la llista de la CUP-Alternativa per Barcelona (CUP-AB), que no va obtenir cap representant al consistori. El 13 d\'octubre de 2012 va ser escollit com a cap de llista de la CUP-Alternativa d\'Esquerres per Barcelona a les eleccions al Parlament de Catalunya de 2012. En aquells comicis, la CUP va obtenir tres escons, tots de la circumscripci\xc3\xb3 de Barcelona, i Fern\xc3\xa1ndez va convertir-se aix\xc3\xad el 25 de novembre en diputat electe de la desena legislatura del Parlament de Catalunya. El 17 de desembre  va acreditar l\'acta de diputat per exercir el c\xc3\xa0rrec de president-portaveu del Grup Mixt de la desena legislatura de la Catalunya auton\xc3\xb2mica._NEWLINE_El 3 d\'octubre va ser nomenat president de la comissi\xc3\xb3 d\'investigaci\xc3\xb3 sobre el frau i l\'evasi\xc3\xb3 fiscals i les pr\xc3\xa0ctiques de corrupci\xc3\xb3 pol\xc3\xadtica.  _NEWLINE_A les eleccions municipals de 2015 fou escollit en quaranta-un\xc3\xa8 lloc de la CUP-Capgirem Barcelona. Tancava la llista de Barcelona, juntament amb l\'advocat August Gil Matamala i la jurista Isabel Vallet, trenta-nov\xc3\xa8 i quarantena respectivament.'